ಲಾಕ್ಡೌನ್ ಮತ್ತಷ್ಟು ಬಿಗಿ ಮಂಗಳೂರಿನ ಪ್ರಮುಖ ರಸ್ತೆಗಳಲ್ಲಿ ಸಂಚಾರಕ್ಕೆ ನಿಷೇಧ ಮಂಗಳೂರು, ಮೇ 24: ನಗರದಲ್ಲಿ ಲಾಕ್ಡೌನ್ನ್ನು ಕಟ್ಟುನಿಟ್ಟಾಗಿ ಜಾರಿಗೊಳಿಸುವ ಸಲುವಾಗಿ ಪೊಲೀಸ್ ಇಲಾಖೆಯು ಬಿಗಿ ಕ್ರಮ ಕೈಗೊಂಡಿದೆ. ಅಲ್ಲದೆ ಅನಗತ್ಯ ಓಡಾಟದ ವಾಹನಗಳನ್ನು ತಡೆಯಲು ಅನುಕೂಲವಾಗುವಂತೆ ಪ್ರಮುಖ ರಸ್ತೆಗಳ ಒಂದು ಭಾಗದಲ್ಲಿ ವಾಹನ ಸಂಚಾರ ಸಂಪೂರ್ಣವಾಗಿ ನಿಷೇಧಿಸಿದೆ. ನಗರದ ಲಾಲ್ಭಾಗ್ನಿಂದ ಬಲ್ಳಾಳ್ ಭಾಗ್, ಪಿವಿಎಸ್, ಬಂಟ್ಸ್ಹಾಸ್ಟೆಲ್, ಜ್ಯೋತಿ, ಬಲ್ಮಠವರೆಗೆ ಒಂದು ಭಾಗದ ರಸ್ತೆಯಲ್ಲಿ ಮಾತ್ರ ಎರಡು ಕಡೆಯಿಂದ ದ್ವಿಮುಖ ವಾಹನಗಳು ಸಂಚರಿಸಲು ಅವಕಾಶವಿದೆ. ಲಾಲ್ಭಾಗ್ ಜಂಕ್ಷನ್ನಿಂದಲೇ ಬಲಬದಿಯ ರಸ್ತೆಯಲ್ಲಿ ಸಾಗಬೇಕಾಗಿದೆ. ಅದೇ ರೀತಿ ಬಲ್ಮಠ ಕಡೆಯಿಂದ ಬರುವವರು ಕೂಡ ರಸ್ತೆಯ ಒಂದೇ ಭಾಗದಲ್ಲಿ ಸಂಚರಿಸಬೇಕಾಗಿದೆ. ಆ ಮೂಲಕ ರಸ್ತೆಯ ಒಂದೇ ಭಾಗದಲ್ಲಿ ದ್ವಿಮುಖ ಸಂಚಾರಕ್ಕೆ ಅವಕಾಶ ಮಾಡಿಕೊಡಲಾಗಿದೆ. ಸೂಚನಾ ಫಲಕ ಅಳವಡಿಕೆಗೆ ಆಗ್ರಹ ಈ ರಸ್ತೆಯ ಕೆಲವು ಕಡೆ ಬ್ಯಾರಿಕೇಡ್ಗಳನ್ನು ಹಾಕಲಾಗಿದೆ. ಆದರೆ ಕೆಲವು ಕಡೆ ಡಿವೈಡರ್ನ ನಡುವೆ ಯುಟರ್ನ್ ತೆಗೆದುಕೊಳ್ಳುವಲ್ಲಿ ಬ್ಯಾರಿಕೇಡ್ ಹಾಕಿದ ರಸ್ತೆಗೂ ಪ್ರವೇಶಿಸಲು ಅವಕಾಶವಿದೆ. ಹಾಗಾಗಿ ವಾಹನ ಸವಾರರು, ಚಾಲಕರಲ್ಲಿ ಗೊಂದಲವುಂಟಾಗಿದೆ. ವನ್ ವೇ ರಸ್ತೆಯಲ್ಲಿ ಸಾಗುವಾಗ ಏಕಾಏಕಿ ಎದುರಿನಿಂದ ವಾಹನಗಳು ಬರುವುದನ್ನು ಗಮನಿಸಿ ಕೆಲವು ಚಾಲಕರು ಗಲಿಬಿಲಿಗೊಳ್ಳುತ್ತಿದ್ದಾರೆ. ಇನ್ನು ಕೆಲವರು ರಸ್ತೆ ತೆರವಾಗಿದೆ ಎಂದು ಭಾವಿಸಿ ಮುಂದಕ್ಕೆ ಸಾಗಿದಾಗ ಬ್ಯಾರಿಕೇಡ್ ಕಂಡು ಗಲಿಬಿಲಿಗೊಳಗಾಗುತ್ತಾರೆ. ಅಲ್ಲಿಂದ ಮತ್ತೆ ವಾಪಸ್ ಬಂದು ರಸ್ತೆಯ ಇನ್ನೊಂದು ಭಾಗವನ್ನು ಸೇರಬೇಕಾಗುತ್ತದೆ. ಇದು ಅಪಾಯಕಾರಿಯಾಗಿ ಪರಿಣಮಿಸಿದೆ. ಹಾಗಾಗಿ ಇಲ್ಲೆಲ್ಲಾ ಅಗತ್ಯ ಸೂಚನಾ ಫಲಕಗಳನ್ನು ಅಳವಡಿಸಬೇಕು ಎಂದು ವಾಹನ ಚಾಲಕರು, ಸವಾರರು ಒತ್ತಾಯಿಸಿದ್ದಾರೆ. ವಾಹನ ನಿಯಂತ್ರಣಕ್ಕೆ ಅನುಕೂಲ ಲಾಕ್ಡೌನ್ನಿಂದಾಗಿ ಬಹುತೇಕ ಖಾಲಿಯಾಗಿರುವ ನಗರದ ಕೆಲವು ಪ್ರಮುಖ ರಸ್ತೆಗಳಲ್ಲಿ ಕೆಲವರು ನಿರ್ಲಕ್ಷದಿಂದ ವಾಹನ ಚಲಾಯಿಸುತ್ತಿರು ವುದು ಗಮನಕ್ಕೆ ಬಂದಿದೆ. ಇದನ್ನು ತಡೆಯುವುದಕ್ಕಾಗಿ ಹಾಗೂ ಅನಗತ್ಯವಾಗಿ ಓಡಾಡುವ ವಾಹನಗಳನ್ನು ಸುಲಭವಾಗಿ ತಡೆಯುವ ಉದ್ದೇಶ ದಿಂದ ರಸ್ತೆಯ ಒಂದು ಭಾಗದಲ್ಲಿ ಮಾತ್ರ ಸಂಚಾರಕ್ಕೆ ಅವಕಾಶ ಮಾಡಿಕೊಡಲಾಗಿದೆ. ಮುಂದಿನ ದಿನಗಳಲ್ಲಿ ಇದೇ ಮಾದರಿಯನ್ನು ಇತರ ರಸ್ತೆಗಳಿಗೆ ಅನ್ವಯಿಸಲು ಚಿಂತಿಸಲಾಗಿದೆ. ಎಂ.ಎ.ನಟರಾಜ್, ಎಸಿಪಿ ಸಂಚಾರ ವಿಭಾಗ, ಮಂಗಳೂರು